**Assassin's Creed II** הוא משחק וידאו מסוגת פעולה-הרפתקאות משנת 2009 שפותח על ידי חברת יוביסופט מונטריאול והופץ בידי יוביסופט. המשחק הוא השני בסדרת משחקי Assassin's Creed והמשך ישיר לקודמו, *Assassin's Creed* משנת 2007. המשחק יצא לראשונה עבור קונסולות המשחקים פלייסטיישן 3 ואקס בוקס 360 בנובמבר 2009, ומאוחר יותר למערכות ההפעלה Microsoft Windows במרץ 2010 ו-OS X באוקטובר 2010. גרסאות משופרות בהפרדה גבוהה יצאו למשחק ולשני המשכיו, *Assassin's Creed: Brotherhood* ו-*Assassin's Creed: Revelations* כחלק מ"האוסף של אציו" לקונסולות הפלייסטיישן 4 ו-Xbox One בנובמבר 2016, ולנינטנדו סוויץ' בבפרואר 2022.

עלילת הסיפור מתרחשת בהיסטוריה בדיונית הכוללת אירועים אמיתיים, ועוקבת אחרי מאבק עתיק יומין בין מסדר המתנקשים, שנלחמים לשמור על השלום ועל כוח הרצון, לבין מסדר הטמפלרים, שחושקים בשלום באמצעות שליטה. סיפור המסגרת מתרחש בתקופת המאה ה-21 ועוקב אחר דזמונד מיילס, שחי את הזכרונות הגנטיים של אבי אבותיו אציו אודיטורה דה פירנצה בכדי לחשוף את הסודות שהושארו מאחור בידי גזע עתיק בשם הציוויליזציה הראשונה מתוך מאמץ להביא לקץ הסכסוך בין המתנקשים לטמפלרים. הנרטיב הראשי של הסיפור מתרחש בשיאו של הרנסאנס האיטלקי באיטליה בין השנים 1476 ל-1499, ועוקב אחר מסעו של אציו בתור מתנקש בעודו מבקש לנקום ברוצחי אביו ושני אחיו. המשחק מתמקד בכישורי הקרב, ההתגנבות וביכולות הפארקור של אציו כדי להביס את אויביו ולחקור את סביבתו. המשחק מציג עולם פתוח גדול שכולל את הערים פירנצה, ונציה, פורלי, סן ג'ימיניאנו ומונטריג'וני, אשר עוצבו מחדש בדיוק רב כדי להתאים לרקע המשחק.

המשחק *Assassin's Creed II* פותח באמצעות מנוע המשחק *Anvil* של חברת יוביסופט מעט לאחר צאתו של המשחק הראשון בסדרה. כחלק ממסע השיווק למשחק, יצא סרט קצר בלייב אקשן בן שלושה חלקים בשם *Assassin's Creed: Lineage* ("אמונת המתנקש: שושלת יוחסין"), המשמש כפריקוול לסיפור הראשי ומככבות בו רבות מדמויות המשחק. במהלך פיתוח המשחק, נחתכו ממנו שני פרקים עקב מגבלות זמן - "הקרב על פורלי" ו"מדורת ההבלים", אך הם נוספו מאוחר יותר כחבילות הרחבה הניתנות להורדה בפלטפורמה המקוונת Xbox Live.

לאחר שחרורו, המשחק זכה לביקורות חיוביות ממספר מבקרי משחקים, ששיבחו את נרטיב הסיפור, הדמויות, עיצוב העולם והשיפורים שנעשו מאז המשחק הראשון. אולם, גרסת המחשב האישי זכתה למשוב שלילי עקב מערכת ניהול זכויות דיגיטלי ועל כך שהוסרה האפשרות לניהול מקוון. המשחק נחשב לאחד המשחקים הטובים ביותר בכל הזמנים, ומכר למעלה מ-9 מיליון עותקים בטווח של שישה חודשים מרגע צאתו. בנוסף, הוא נחשב למשחק שהעלה את הפופולריות של סדרת משחקי *Assassin's Creed*. המשחק הוביל לפיתוחם של שני משחקי המשך, *Assassin's Creed: Brotherhood* ‏(2010) ו-*Assassin's Creed: Revelations* ‏(2011) וכן למשחק ספין אוף, *Assassin's Creed II: Discovery* ‏(2009), כאשר כולם ממשיכים להרחיב על עלילותיו של אציו ולהציג עלילות, דמויות ומקומות חדשים. המשחק הראשי הבא בסדרת המשחקים - *Assassin's Creed III* - יצא בשנת 2012.

משחקיות
-------

המשחק *Assassin's Creed II* הוא משחק פעולה-הרפתקאות שמשוחק מנקודת מבט בגוף שלישי ומתרחש בעולם פתוח שמבוסס על איטליה של המאה ה-15. בדומה למשחק הראשון בסדרה, זיכרון חייו של אציו מחולק לרצפים, כאשר לכל רצף שם משלו ופרק זמן מוגדר בחיי הדמות שבזיכרונותיה מבצעים את החיפושים. המשחקיות היא לא-ליניארית ומתבססת על מערכת קרבות "הכה ושסף", על התגנבות ועל חקר הסביבה. מתקן האנימוס 2.0 - גרסה משודרגת למכשיר מהמשחק הראשון, מספק את האפשרות לבחון את השינויים והתוספות שונות באלמנטים המשחקיים. כמו כן, קיים גם מסד נתונים שמספק מידע לגבי מקומות היסטוריים, דמויות מפתח ומקומות מסחר שמספקים שירותים לשחקן במהלך המשחק. מערכת מד הבריאות השתנתה והיא כעת דינמית יותר. היא מסתנכרנת עם מתקן האנימוס 2.0 ומאפשרת לשחקן להחלים רק מפציעות מינוריות. רוב הפציעות החמורות יותר דורשות התערבות של רופא רחוב או שימוש בתרופה (שניתנת בידי הרופא או נלקחת מגופותיהם של אויבים).

המשחק *Assassin's Creed II* מכיל מספר אמצעי תחבורה חדשים, כמו סירות גונדולה.
השחקן מסוגל כעת גם לשחות במים, ומערכת ראיית הנץ (שמאפשרת להבדיל בין דמויות או מקומות מסוימים) יכולה כעת להשתלב בנקודת המבט מצד שלישי בזמן תנועה במרחב. במשחק מוצגת דמותו הצעירה של לאונרדו דה וינצ'י, שעוזרת לדמות השחקן ליצור כלי נשק חדשים מדפי קודקס מתורגמים שאותם השאיר מאחור אלטאיר אבן לא-אחד (הדמות הראשית של המשחק הקודם) לשימוש עתידי של המתנקשים. במהלך אחת מהמשימות יש אפשרות להשתמש במכונה המעופפת של דה וינצ'י (שמבוססת על מטוסים אמיתיים). אמצעי תחבורה נוספים במשחק כוללים סוסים - עליהם ניתן לרכוב במעברים בין עיר לעיר; גונדולות שנמצאות בעיקר בוונציה וכרכרה, בה ניתן לנהוג במהלכה של משימה להגן על לאונרדו. המקומות בהם ניתן לבקר מפורטים יותר מאשר במשחק הראשון, ולדמויות שאינן השחקן יש התנהגות אנושית יותר. כך למשל, אזרחים ועוברי אורח נתפסים לעיתים כשהם משתעלים או מתעטשים. בנוסף, השחקן יכול לשכור את שירותיהם של מתנקשים, קורטיזנות וגנבים כדי לעזור בלחימה. מערכת של יום ולילה נוספה למשחק, ומעניקה לו יותר תחושה של זמנים, כמו גם משימות מסוימות אותן ניתן לבצע רק ביום או בלילה.

קיימים מגוון דרכים בהן ניתן לתקשר עם דמויות שאינן השחקן - ניתן לזרוק מטבעות על הרצפה וכן לסחוב גופה על הכתפיים ולהשליכה על הקרקע כאמצעי הסחה נגד שומרים או אנשים אחרים. ישנם גם סוגים שונים של אויבים, כמה מהם זריזים יותר או חזקים יותר מאחרים, וכמה מהם יחפשו במקומות מחבוא בהם נראה אציו לאחרונה. השחקן מסוגל גם ללעוג לאויב במהלך קרב עמו.

מערכת הקרבות היא מורכבת יותר מבמשחק הקודם. השחקן יכול לפרק אויב מנשקו בעזרת מתקפות נגד בזמן שאינו חמוש. אם השחקן גונב את נשקו של האויב, ניתן להתקיף חזרה במהלך שיכול להרוג את האויב מיידית. לאונרדו מספק לשחקן כלי נשק מיוחדים, כמו צמד להבים נסתרים, להבים מצופים רעל וכן אקדח מיניאטורי מוסתר - כולם מתבססים על תרשימים מדפי קודקס שאותם השאיר אלטאיר מאחור. סוגים שונים של נשקים כמו חרבות, קטלסים, אלות, גרזנים ופגיונות ניתנים לרכישה אצל רוכלי רחוב בכל עיר. השחקן יכול גם להרים נשק שמוטל על הקרקע או להשתמש בכל כלי מאולתר אחר כמו מטאטאים או חודי חנית. בנוסף, השחקן יכול לרכוש ציורי אמנות לוילה שלו, לשדרג את השריון האישי שלו ככל שמתקדם המשחק, וכן לצבוע את בגדיו של אציו בצבעים מקומיים לצורכי הסוואה. ציוד נוסף שניתן לרכישה הוא תיקי צד גדולים יותר לאבנט החגורה, בהם ניתן לאחסן סכיני הטלה ותרופות. שישה סוגים נוספים של כלי נשק ניתנים לרכישה בגרסת המשחק לפלייסטיישן 3 על ידי התחברות לקונסולת PlayStation Portable בה קיים עותק למשחק *Assassin's Creed: Bloodlines*.

הוילה הכפרית של משפחת אודיטורה, הממוקמת במונטריג'וני, משמשת כמפקדתו של אציו. מבני האחוזה - שכוללים סוחרי רחוב המוכרים כלי נשק, תרופות או צבעים - יכולים להשתדרג עם מטבעות פלורין אותן הרוויח השחקן במהלך משימותיו. אותם שדרוגים יכולים להעניק לאציו הנחות בחנויות וכן הכנסה פסיבית שנאגרת בידי הוילה. הכנסה זו מופקדת בתיבה בתוך הוילה, ויש לאסוף אותה באופן קבוע. כמו כן, רכישת שדרוגים לאציו וציורי אמנות מוסיפים לערכה הכולל של הוילה.

קיימות שיטות מגוונות יותר להתחבא ולהתערבב עם העוברים ושבים. כך למשל, ניתן לצלול מתחת למים כדי לצאת מזווית הראייה של השומרים, להיכנס לתוך ערימת חציר, והתערבבות יכולה להתבצע עם כל קבוצות הקהל השונות (בניגוד למשחק הראשון שבו ניתן היה להתערבב עם סוג קהל אחד). המשחק מכיל מערכת מוניטין (או "נודעות לשמצה"), לפיה השומרים עירניים יותר לנוכחות של אציו בהתאם להתנהגות שלו, למיקום או למשימה הנוכחית. ה"נודעות לשמצה" ומעבר חזרה למצב של "עילום שם" יכולה לפחות באמצעות שוחד של כרוזים, הסרת כרזות מבוקש או התנקשות בבכירים מושחתים.

המשימות במשחק הן מגוונות יותר מאשר במשחק הקודם, וכוללות מבנה שונה. כך למשל, משימה יכולה לכלול את המטרה ההתחלתית ללוות מישהו אך היא יכולה להשתנות למרדף ולהתנקשות. חקירת הסביבה היא פחות מפורשת, והמשימות יכולות לכלול מעקב אחרי אדם ו/או כלי עלילתי מסוים. ישנן יותר מ-150 משימות במשחק, כאשר שני שלישים מהן לוקחות חלק בסיפור הראשי, בעוד האחרות הן משימות צדדיות - כמו חוזי התנקשות או מרדפים (כמו למשל מרדף אחרי בעלים שבוגדים בנשותיהם). הערים כוללות גם אזורים נסתרים כמו קטקומבות ומערות (עיצוב אותו השוו המפתחים לזה של סדרת משחקי "הנסיך הפרסי"), כאשר המשימה היא לנווט בסביבה. חקירת אזורים אלה מקנה לשחקן את החותם של המתנקשים, ואוסף של שישה חותמים מסוגל לפתוח את השריון של אלטאיר, שחבוי במתחם תת-קרקעי בוילה אודיטורה.

כמו במשחק הראשון בסדרה, מופיעות דמויות המבוססות על דמויות היסטוריות, ביניהם ניקולו מקיאוולי, לאונרדו דה וינצ'י, קתרינה ספורצה, ברתולומיאו ד'לוויאנו, האפיפיור אלכסנדר השישי, לורנצו דה מדיצ'י ובית מדיצ'י, בית פאצי, בית לורדאן ובית בארבאריגו. המקומות במשחק כוללים את אזור טוסקנה (פירנצה, סן ג'ימיניאנו ומונטריג'וני), הרי האפנינים ואזור רומאניה (פורלי), ונציה וקריית הוותיקן (שמתאפשרת רק במשימה האחרונה של המשחק). אתרים היסטוריים כוללים את בזיליקת סן מרקו, התעלה הגדולה, התעלה הקטנה וגשר ריאלטו, קתדרלת סנטה מריה דל פיורה, הקפלה הסיסטינית, בזיליקת סנטה קרוצ'ה, פאלאצו וקיו, פונטה וקיו וסנטה מריה נובלה.

עלילה
-----

אחרי האירועים של המשחק הקודם, דזמונד מיילס ניצל מידי תאגיד אבסטרגו בעזרתה של המתנקשת החשאית לוסי סטילמן, ונלקח לבית מחסה שם הוא פוגש בעמיתיה לעבודה - ההיסטוריון והאנליסט שון הייסטינגס והטכנאית רבקה קריין. השניים יצרו מתקן אנימוס משלהם, והם מתכננים לעזור לדזמונד ולאמן אותו להפוך למתנקש באמצעות "אפקט הדימום", שמאפשר ללמוד את יכולות אבותיו בקצב מהיר. על דזמונד ללמוד את זכרונות אבי אבותיו אציו אודיטורה דה פירנצה, שנולד לתוך משפחה אמידה בפירנצה של שנת 1459 בתקופת הרנסאנס האיטלקי.

אציו גדל להיות צעיר כריזמטי אך פזיז, ובשנת 1476, אביו ושני אחיו נאשמים בבגידה ומוצאים להורג בידי המגיסטראט המושחת אוברטו אלברטי. אציו משיג חזרה את ציוד המתנקשים של אביו והורג את אוברטו כנקמה. הוא ושארית משפחתו - אמו מריה ואחותו קלאודיה - נמלטים מפירנצה ועושים את דרכם לבית משפחתם במונטריג'וני. בהגיעם, דודו של אציו מריו מסביר לו את תפקידם של בני המשפחה באחוות המתנקשים, וחושף שאביו של אציו ג'ובאני נהרג מפני שגילה תאוריית קשר של מסדר הטמפלרים, יריביהם המושבעים של המתנקשים (כפי שנראה בסרט הקצר *Assassin's Creed: Lineage*).

בפאזלים של "האמת" קיים שימוש בציורים היסטוריים, כמו למשל היסטוריה של כלי הירי.
אחרי שהתאמן בדרכי המתנקשים, אציו מבקש לנקום בטמפלרים, כאשר כמה מהם חברים במשפחות אצולה כמו בית פאצי ובית בארבאריגו. מסעו לנקמה נמשך כעשור, כשבמהלכו הוא רוכש לעצמו מספר בני ברית, ביניהם הממציא לאונרדו דה וינצ'י שמספק לו ציוד בהתבסס על מידע שהושאר מאחור בידי המתנקש אלטאיר אבן לא-אחד; המדינאי לורנצו דה מדיצ'י, אותו אציו מציל לאחר ניסיון התנקשות של בני פאצי; וקתרינה ספורצה, רוזנת פורלי. בסופו של דבר, אציו מגלה את זהותו של ראש מסדר הטמפלרים, רודריגו בורג'ה, שזומם לקבל שליטה על איטליה ולהשיג את ידו על ממצא רב-עוצמה שידוע בשם "תפוח עדן". בשנת 1488, אציו מגלה את מיקומו של התפוח ומתעמת עם רודריגו, שמגלה כי בכוונתו לפתוח את "הכספת" מתוך אמונה שהדבר יעניק לו כוח אלוהי. רודריגו כמעט מתגבר על אציו, אך נאלץ להימלט ולנטוש מאחור את התפוח כאשר בני בריתו של אציו נחלצים לעזרתו. מריו מאמין שאציו הוא "הנביא" שגורלו נגזר לפתוח את הכספת, והוא ושאר המתנקשים מצרפים אותו באופן רשמי לאחווה.

בזמן ההווה, דזמונד סובל מהשפעות של אפקט הדימום וחווה את זכרונותיו של אלטאיר. בתוך האנימוס, הוא מוצא גליפים שדומים לאלה שמצא בתא המאסר שלו באבסטרגו, ובעזרתו של שון הוא מפענח שמדובר בסרטון וידאו בו נראות שתי שפחות שגונבות תפוח. הסרטון מסתיים עם קודים בשפת ASCII למילה "עדן". הצוות משער ששני בני האנוש הם אדם וחוה, האיש והאישה הראשונים.

כאשר מספר רצפי זכרונות מתבררים כפגומים מדי (ומתגלים מאוחר יותר בחבילות ההרחבה), הצוות שולח את דזמונד לזיכרון האחרון משנת 1499. אחרי שהם מגלים שהכספת ממוקמת בתחתית ארמון האפיפיור, אציו מסתנן לתוך קריית הוותיקן ונלחם נגד רודריגו - כעת האפיפיור אלכסנדר השישי ונושא פיסת עדן בדמות מטה האפיפיור רב-העוצמה. אציו מביס את רודריגו אך חס על חייו אחרי שהתגבר על הרצון לנקמה. הוא פותח את הכספת באמצעות שתי פיסות העדן - התפוח והמטה - ומקבל חיזיון הולוגרמה של מינרווה. מינרווה יודעת שגם דזמונד מאזין, ומסבירה לאציו כיצד אנשיה - הציוויליזציה הראשונה - יצרו את האנושות כדי שתשרת אותם, אך הם הושמדו בידי אסון קטסטרופלי. אלה ששרדו את האסון הצטרפו לבני האדם ובנו רשת של כספות כדי לשמר את הטכנולוגיה שלהם וכדי למנוע אסון נוסף. לפני שהיא נעלמת, היא אומרת לדזמונד שהוא היחיד שביכולתו למלא את "הנבואה" - דבר שמשאיר גם את אציו וגם את דזמונד מבולבלים.

בזמן ההווה, סוכני אבסטרגו בהנהגתו של וורן וידיק מתקיפים את בית המחסה, מה שמאלץ את הצוות לפנות את המקום. בדרכם למקום חדש, לוסי מודיעה לדזמונד שהמתנקשים גילו תקריות מוזרות עם השדה המגנטי של כדור הארץ ושהתפרצות סולארית מתוכננת להתרחש בעוד מספר חודשים - דבר שככל הנראה יגרום לאותם אירועים שהובילו להשמדתה של הציוויליזציה הראשונה. דזמונד מתכונן לחזור לאנימוס, מה שמוביל לאירועי *Assassin's Creed: Brotherhood*.

### הקרב על פורלי

בשנת 1488, אחרי שהשיג מרודריגו את תפוח עדן, אציו נפגש עם מריו, לאונרדו והמתנקש ניקולו מקיאוולי כדי להתייעץ מה לעשות כדי להגן על הממצא העתיק. בסופו של דבר הם מסכימים לשלוח את תפוח עדן לקתרינה ספורצה בפורלי. אולם, כאשר אציו ומקיאוולי מגיעים לעיר, הם מגלים שהיא נתונה תחת מצור בידי צ'קו ולודוויקו אורסי, שנשכרו בידי רודריגו כדי להשיג מפה שנוצרה בידי בעלה המנוח של קתרינה, ג'ירולמו ריאריו. המפה מראה את מיקומם של דפי הקודקס של אלטאיר, המובילים לכספת. האחים אורסי חוטפים את ילדיה של קתרינה כדי לאלץ אותה למסור את המפה, אך אציו מצליח להתנקש בחייו של לודוויקו ולהציל את הילדים. אולם, הוא מגלה שבזמן היעדרו, צ'קו גנב את התפוח - אותו השאיר אציו בחזקתה של קתרינה. למרות שאציו הורג לבסוף את צ'קו ומשיג בחזרה את התפוח, הוא נדקר ומתמוטט בעוד דמות מסתורית הלובשת ברדס שחור חולפת על פניו וגונבת את התפוח. הוא נמצא בידי קתרינה, שמטפלת בפצעיו, והוא לוקח ממנה את המפה ויוצא כדי להשיב לידיו את התפוח. הוא חושד שהגנב הוא נזיר, ועושה את דרכו למנזר קרוב כדי לתשאל את אב המנזר - שחושף כי מדובר בג'ירולמו סבונרולה.

### מדורת ההבלים

אחרי שחיפש אחר סבונרולה ואחר התפוח במשך יותר מעשור, אציו מאתר אותם בפירנצה בשנת 1497. הוא מגלה שסבונרולה השתמש בתפוח כדי להסיר את בית מדיצ'י מעמדת הכוח שהחזיק, והשתלט על העיר. אציו נפגש עם מקיאוולי ומתכנן לחשוף אותו ממחבואו על ידי התנקשות בתשעת סגניו, שמטיפים בעיר בזמן מדורת ההבלים. אחרי שהוא הורג אותם, האזרחים זועמים ויוצרים המון ודורשים שסבונרולה ייצא להטיף להם את משנתו. כאשר סבונרולה אינו מצליח לשכנע את ההמון הזועם, הוא מנסה להשתמש בתפוח עליהם, אך אציו פורק אותו מנשקו בעזרת סכין הטלה ומשיג חזרה את התפוח לידיו. סבונרולה נלקח בידי ההמון לכיכר הסיניוריה, היכן שהוא מיועד לעלות על המוקד. אציו מאמין שאף אחד אינו זכאי לגורל מכאיב שכזה, והוא מסיים את חייו של הנזיר במהירות בעזרת הלהב החבויה שלו. הוא נעמד בפני הקהל המבולבל ומכריז בפניהם שכל אחד צריך ללכת בדרך משלו, כפי שהוא למד זאת בידי המנטורים שלו.

פיתוח
-----

איב גילימוט מיוביסופט אישר ב-26 בנובמבר 2008 את פיתוחו של המשחק השני בסדרת המשחקים במהלך משוב פיננסי של החברה, מה שהוביל להשערות שהמשחק ישנה את הרקע שלו לתקופה של המהפכה הצרפתית, דבר שהתברר כמוטעה. סרטון פרסומי שוחרר בידי החברה ב-6 באפריל והראה גולגולת, עיצובים שונים ללהב מוסתרת ואת המכונה המעופפת של לאונרדו דה וינצ'י על גבי מגילה. ב-16 באפריל, מגזין *Game Informer* פרסם מידע נוסף על המשחק, כולל תמונות של הפרוטגוניסט הראשי אציו, קדימון חדש, ו"הכרזה רשמית" על יציאת המשחק. בראיון שנערך עם סבסטיאן פואל במאי 2009, הוא צין שהצוות המפתח שעובד על המשחק גדל ל-450 חברים, ושמספר המפתחים השליש את מספרו מאז המשחק הראשון.

ב-1 ביוני 2009, חברת יוביסופט פרסמה קדימון סינמטי בן ארבע דקות בכנס E3, ויום למחרת פרסמה דמו של המשחקיות שאורכו שש דקות במסיבת עיתונאים של סוני. מנהל הקריאייטיב פטריס דזילה של יוביסופט מונטריאול ציין כי במשחק זה, לדזמונד יהיה יותר חופש פעולה מאשר רק ללכת מסביב ולחפש אחר רמזים.

בפאנל *Assassin's Creed* שבכנס קומיק-קון, סן דייגו 2009, הוכרז כי מיני-סדרה בלייב אקשן בת שלושה חלקים בשם *Assassin's Creed: Lineage* תשוחרר ותתאר את האירועים שהובילו לאירועי המשחק, ואת ההיסטוריה של אציו ושל אביו ג'ובאני. נחשף גם כי הקומיקאי דני ואלאס ידובב דמות חדשה בשם שון הייסטינגס, היסטוריון סרקסטי שעוזר לדזמונד, ופניה של הדמות ימודלו לפי הקומיקאי. השחקנית קריסטן בל הודיעה שתחזור לדובב את דמותה של לוסי סטילמן.

המשחק תוכנן לצאת לשלוש קונסולות משחקים בו-זמנית, אך חברת יוביסופט הודיעה בספטמבר 2009 כי הגרסה למערכת ההפעלה Microsoft Windows תתעכב לרבע הראשון של שנת 2010 כדי לתת למפתחים הזדמנות לספק חוויה גרפית טובה יותר.

ב-1 ביוני 2021, נסגר השירות המקוון למשחק.

שיווק
-----

### קידום מכירות

ב-20 באוקטובר 2009, חברת יוביסופט הודיעה על מיני-סדרה של סרטים קצרים, שתעלה לשידור ביוטיוב ותספק את סיפור הרקע ואת הצגתן לראשונה של הדמויות שנמצאות במשחק. הסרטים הקצרים, שנאספו יחדיו לסרט *Assassin's Creed: Lineage*, היו בשלושה חלקים והופקו בידי יוביסופט מונטריאול בשיתוף עם *Hybride Technologies*, חטיבת הפקות של יוביסופט שעבדה בעבר על הסרטים "300" ו"עיר החטאים". המיני-סדרה התמקדה בדמותו של אביו של אציו, ג'ובאני, וכללה שילוב של לייב אקשן וגרפיקת תלת-ממד. החלק הראשון יצא ב-27 באוקטובר 2009, כשהשניים הנותרים יצאו ב-12 בנובמבר 2009.

ב-12 בנובמבר 2009, יוביסופט הוציאה מספר פריטים וירטואליים בפלטפורמת PlayStation Home כדי לקדם את יציאתו של המשחק *Assasssin's Creed II* וכן את משחק הספין אוף *Assassin's Creed: Bloodlines* עבור קונסולת המשחקים PlayStation Portable. פריטים וירטואליים ותלבושת של אציו יצאו גם ל-Xbox Live Marketplace עבור האווטארים של Xbox 360. ב-19 בנובמבר יצאו פריטים וירטואליים נוספים לפלטפורמת Home, בנוסף לתלבושת של אציו ב-26 בנובמבר, שאיתה יכלו השחקנים לשוטט ברחבי הפלטפורמה. ב-3 בדצמבר שוחררו פריטים בסגנון הרנסאנס האיטלקי של המאה ה-15 בפלטפורמת Home. תלבושת המתנקש הסגולה של אציו הייתה זמינה להורדה למשחק Little Big Planet, והחל מ-8 בדצמבר 2009 גם ב-PlayStation Network.

המשחק *Assassin's Creed II* הוא הראשון להשתמש בתכונות *Uplay* של יוביסופט. התקדמות במשחק מאפשרת צבירת נקודות ששחקנים יכלו לממש כבונוסים בזמן המשחק, ביניהם קריפטה חדשה ותלבושת נוספת של אלטאיר.

למשחק יצא עיבוד ספרותי בנובמבר 2009 בשם *Assassin's Creed: Renaissance* מאת הסופר אוליבר באודן ובהוצאת ספרי פינגווין.

במהלך מגפת הקורונה, חברת יוביסופט הכריזה על קמפיין משחק מהבית, שבו שחקני PC יוכלו להוריד עותק דיגיטלי של המשחק (בין יתר המשחקים שבמאגר החברה) דרך האתר של החברה.

### מהדורות

קיימות מספר מהדורות מוגבלות של המשחק *Assassin's Creed II*. "המהדורה השחורה" כוללת צלמית בדמותו של אציו שלבוש בחליפה שחורה, והיא יצאה באירופה ובאוסטרליה. בנוסף, יצאו במהדורה זו שלושה אזורי בונוס ומשימות, ספרון אמנות, DVD ובו פסקול המשחק, ערכת נושא לפלייסטיישן 3 ול-Xbox 360, סרטונים מאחורי הקלעים ושתי ערכות נושא לשולחן העבודה במחשב האישי. "המהדורה הלבנה" כללה אזור/משימה בונוס וצלמית בדמותו של אציו בחליפה לבנה. "מהדורת המתנקש האמן" היא מהדורה מוגבלת שיצאה רק באמריקה הצפונית, שכללה צלמית בדמותו של אציו, שני אזורי בונוס, ספרון אמנות, ו-Blu-ray עם רצועות מוזיקה וסרטונים מאחורי הקלעים.

אחרי מספר תלונות ממעריצי המשחק שלא יכלו להשלים את המשחק כדי להגיע לסינכרון של 100 אחוזים - בגלל הצורך לסיים את מאורות הטמפלרים (שלבים שהיו קיימים במהדורות הלבנה והשחורה בלבד) - חברת יוביסופט הוציאה את "המהדורה השלמה". בחבילה היו כלולים קודים לשתי חבילות ההרחבה "הקרב על פורלי" ו"מדורת ההבלים" ושלוש מאורות הטמפלרים. מאוחר יותר יצאה "מהדורת משחק השנה", אשר כללה תוספות תוכן ששולבו לתוך המשחק. לשתי המהדורות נוסף גם סקין בונוס, אם כי היה צורך בקוד כדי לקבל אותו.

בסופו של דבר יצאה גם "מהדורת הדלוקס", שכללה את שלושת אזורי הבונוס והמשימות ושתי חבילות ההרחבה "הקרב על פורלי" ו"מדורת ההבלים". אולם, מהדורה זו מתאפשרת רק כהורדה דיגיטלית, ונכון להיום ניתן להשיגה בפלייסטיישן 3 דרך PlayStation Network, ובמחשב האישי דרך Epic Games וסטים. היא כוללת גם תוספת צביעה לתלבושתו של אציו, אך מתאפשרת בחינם רק בתחילתו של המשחק דרך חנות הרחוב במונטריג'וני.

גרסת המשחק ל-Microsoft Windows כעת דורשת הפעלה מקוונת חד-פעמית, כשלאחר מכן המשחק יחד קוד ההפעלה וחשבון Uplay יאוחדו ויהיו זמינים גם במצב משחק ללא חיבור מקוון.

משתמשים שכבר השיגו את המשחק דרך פלטפורמת סטים יוכלו לשדרג לגרסת הדלוקס.

מוזיקה
------

הפסקול למשחק *Assassin's Creed II* הולחן בידי המלחין הדני ג'ספר קיד והוקלט באולפני קפיטול רקורדס עם הרכב מוזיקלי של 35 נגני מיתר ו-13 אנשי מקהלה, ביניהם הזמרת מליסה קפלן. הפסקול היה זמין להורדה ב-16 בנובמבר 2009. כמו כן, 14 רצועות שמע נכללו בדיסק שבהזמנה המוקדמת למהדורה השחורה של המשחק.

בזמן השיווק למשחק, הקדימון *Visions of Venice* השתמש בקטע קול מתוך "Genesis" של להקת ג'אסטיס.
**דיסק 1:**



| (Assassin's Creed II (Original Videogame Soundtrack |
| --- |
| מס' | שם | משך |
| 1. | Earth (Heart) | 3:59 |
| 2. | Venice Rooftops | 3:19 |
| 3. | Ezio's Family | 3:58 |
| 4. | Florence Tarantella | 1:52 |
| 5. | Home in Florence | 4:30 |
| 6. | Approaching Target 1 | 3:36 |
| 7. | Approaching Target 2 | 6:07 |
| 8. | Venice Fight | 2:02 |
| 9. | Florence Escape | 2:50 |
| 10. | Tour of Venice | 3:16 |
| 11. | Flight Over Venice | 5:10 |
| 12. | Back in Venice | 1:33 |
| 13. | Dream of Venice | 4:24 |
| 14. | Home of the Brotherhood | 3:27 |
| 15. | Leonardo's Inventions Part 1 | 2:12 |
| 16. | Venice Combat Low | 1:44 |
| 17. | Venice Escape | 3:27 |

**דיסק 2:**


| מס' | שם | משך |
| --- | --- | --- |
| 1. | Darkness Falls in Florence | 4:50 |
| 2. | Sanctuary | 4:06 |
| 3. | The Madame | 1:05 |
| 4. | Approaching Target 3 | 5:53 |
| 5. | Flight Over Venice 2 | 5:19 |
| 6. | Ezio in Florence | 2:19 |
| 7. | Venice Industry | 3:09 |
| 8. | Stealth | 2:23 |
| 9. | Venice Combat | 2:04 |
| 10. | Notorious | 1:15 |
| 11. | Night Mission in Venice | 2:12 |
| 12. | Chariot Chase | 3:21 |
| 13. | The Plague | 3:30 |
| 14. | Wetlands Combat | 2:49 |
| 15. | Wetlands Escape | 2:37 |
| 16. | Leonardo's Inventions Part 2 | 2:48 |
| 17. | Hideout | 2:40 |
| 18. | The Animus 2.0 | 4:14 |

תוכן להורדה
-----------

### חבילות הרחבה

ב-1 בדצמבר 2009, חברת יוביסופט הכריזה על חבילת הרחבה ראשונה למשחק, בשם The Battle of Forli ("הקרב על פורלי"), שיועדה לגרסאות המשחק בפלייסטיישן 3 ובאקס בוקס 360. חבילת ההרחבה תרחיב יותר על העיר פורלי ועל דמותה של קתרינה ספורצה, שהייתה דמות שולית במשחק עצמו. חבילת ההרחבה יצאה ב-28 בינואר 2010, וכחודש לאחר מכן יצאה חבילת ההרחבה השנייה, Bonfire of the Vanities ("מדורת ההבלים"), בה תואר כיצד אציו חוזר לפירנצה כדי להתמודד מול ג'ירולמו סבונרולה במהלך הבערה המונית של חפצים חוטאים. שתי חבילות ההרחבה מוצגות במשחק כרצפים מספר 12 ו-13, והם משולבים במשחק עצמו ללא הפרעה לפני רצף הזיכרון האחרון במשחק (מספר 14). הסיבה לכך הייתה שבמקור, שני הרצפים היו מיועדים להיות במשחק עצמו אך נחתכו בגלל מגבלות זמן ושוחררו בהמשך כתוכן להורדה. הנושא נכתב לתוך תסריט הסיפור כאילו מתקן האנימוס פוגם בכמה רצפי זכרונות, ומאוחר יותר רבקה קריין הטכנאית מסוגלת ליצור טלאי תוכנה שמטפל בבעיה ומאפשר לדזמונד לחוות את זכרונותיו האבודים של אציו.

בנוסף למשימות סיפור חדשות, חבילות ההרחבה מציגות אלמנטים מיוחדים. כך למשל, חבילת ההרחבה "הקרב על פורלי" מציגה משימה שניתן לחזור עליה (היחידה בכל המשחק), ובה אציו מתפעל את המכונה המעופפת של דה וינצ'י ומתעופף מעל שמי פורלי. דוגמה נוספת היא אזור דרומי חדש בפירנצה ב"מדורת ההבלים" (שהיה חסר גישה במשחק המקורי). הוצאות מאוחרות יותר של המשחק כללו את שתי חבילות ההרחבה כבר בנויות לתוך המשחק, ללא כל אפשרות לדלג עליהן.

### תוכן ניהול דיגיטלי

המערכת לניהול זכויות דיגיטלי ולהפצה דיגיטלית מרובת המשתתפים של יוביסופט, *Uplay* (לעתיד *Ubisoft Connect*) מאפשרת שדרוגים נוספים בתוך המשחק, שניתנים לרכישה על ידי נקודות אותן ניתן לקבל בזמן המשחק. הפרסים הניתנים במערכת זו הם ערכת נושא למחשב האישי ולפלייסטיישן 3, רקעים לשולחן העבודה, חמישה סכיני הטלה נוספים, התלבושת של אלטאיר אבן לא-אחד ומפת קריפטות של בני משפחת אודיטורה.

### מאורות הטמפלרים

שלושה צינוקים המתוארים במשחק - פאלאצו מדיצ'י, בזיליקת סנטה מריה גלוריוזה דיי פרארי וארסנאלה די ונציה - היו דומים לקטקומבות של המתנקשים אך ללא פרסים מיוחדים מעבר לתיבות אוצר ונכללו במהדורה השחורה של המשחק (שנמכרה באירופה ובאוסטרליה). במהדורה הלבנה היה רק אחד מהם, ואילו במהדורת "המתנקש האמן" של אמריקה הצפונית היו שניים. בהמשך, חברת יוביסופט הציעה את שלושתם כתוכן להורדה דרך פלטפורמות *PlayStation Network* ו-*Xbox Live*. מאז, תוספות אלו נכללו במהדורת "משחק השנה", "המהדורה השלמה" ו"מהדורת הדלוקס" של המשחק.

### סקין בונוס

ערכת צבע לתלבושת של אציו ניתנת להורדה לאחר הקשת קוד בקניית משחק המובייל *Assassin's Creed II 3D* מחנות האפליקציות של ורייזון תקשורת. סקין מיוחד זה מופיע כבר במהדורת "משחק השנה", "המהדורה השלמה" ו"מהדורת הדלוקס" של המשחק.

קבלה וביקורות
-------------

| ציון מבקר |
| --- |
| מבקר | ציון |
| Metacritic | PS3: ‏91/100X360: ‏90/100PC: ‏86/100 |
| ציון ביקורות |
| פרסום | ציון |
| 1Up.com | A- |
| Computer and Video Games | 9.4/10 |
| Edge | 8/10 |
| Game Informer | 9.5/10 |
| GamePro |  |
| GameSpot | PS3/X360: ‏9/10PC: ‏8/10 |
| GameSpy |  |
| GamesRadar+ |  |
| GameTrailers | 9.2/10 |
| IGN | 9.2/10 |
| TeamXbox | 9.5/10 |
| Official Xbox Magazine | 9/10 |
| Official PlayStation Magazine | 10/10 |

בהתאם לשיערוך שנעשה לפני שהחלה המכירה הרשמית, חברת יוביסופט הכריזה שהמשחק מכר למעלה מ-1.6 מיליון עותקים בשבוע הראשון ליציאתו - כעלייה של 32% למכירות השבוע הראשון של המשחק המקורי. נכון למאי 2010, המשחק מכר מעל ל-9 מיליון עותקים.

מרגע יציאתו של המשחק *Assassin's Creed II*, הוא זכה להצלחה מסחרית כלל עולמית לגרסאות המשחק בפלייסטיישן 3 וב-Xbox 360, וביקורות חיוביות פחות לגרסת המחשב האישי. אתר הביקורות Metacritic העניק לגרסת הפלייסטיישן 3 ציון של 91 מתוך 100, ולגרסת ה-Xbox 360 ציון 90 - הציון הגבוה ביותר למשחק בסדרת המשחקים.

במגזין הרשמי לקונסולת Xbox, המשחק קיבל ציון 9 מתוך 10. המגזין הרשמי לפלייסטיישן בארצות הברית העניק למשחק ציון "מושלם", בעוד מגזין הרשמי לפלייסטיישן בממלכה המאוחדת העניק ציון 9 מתוך 10. ג'רמי פאריש ממגזין האינטרנטי *1Up.com* העניק למשחק ציון - A, בציינו כי "אססינס קריד 2 הוא כל מה שמשחק המשך צריך להיות - שיפור של קודמו כמעט בכל דבר, ועוד יותר מרשימה העובדה שמסקרן לדעת להיכן הסדרה תלך מכאן - דבר שלא ניתן היה לצפות לו ממשחק קודם".

מגזין Computer and Video Games העניק למשחק ציון 9.4 מתוך 10 וציין בביקורת שלו כי "משחק ההמשך מביך את המשחק הראשון והמקורי... בהיקף שלו, בפרזנטציה ובמגוון המשחקיות שלו". מגזין הביקורת Edge העניק למשחק ציון 8 מתוך 10, בציינו, כי "חברת יוביסופט מונטריאול הצליחה להעביר משחק שהרגיש בעבר כמו הוכחת קונספט מבלי להחסיר את החוזקות הרבות שבו... ובסופו של הכל השחקן נשאר עם התפאורה הזאת, הערים האלה ועם אציו - דברים שמוסיפים לחוויה מתמשכת". מגזין Gamespot העניק לגרסאות הפלייסטיישן 3 ו-Xbox ציון 9 מתוך 10, בציינו ש"מדובר במשחק ענק ויפהפה עם דמות נהדרת, עם שלבי קטקומבות ששמים דגש על משחק פלטפורמה מהנה, וריבוי משימות, נשקים וטכניקות התגנבות יותר מאשר המקורי". וויל טאטל ממגזין GameSpy העניק למשחק חמישה כוכבים וציין בביקורתו כי "לא רק שהמשחק מתעלה יותר על קודמו, מדובר הלכה למעשה באתחול מעמיק לזיכיון. כמעט כל אלמנט עליו התלוננו מבקרים נזרק מהחלון והוחלף במשהו טוב יותר (או קל, אלגנטי והגיוני יותר), והדברים שזכו לביקורת זכו לליטוש עד כדי שלמות". מגזין IGN העניק למשחק ציון 9.2 מתוך 10, בציינו ש"משחק ההמשך הוא קפיצה יקרה ומדממת דרך איטליה בתקופת הרנסאנס שמביאה כל אספקט שהיה פופולרי במשחק המקורי בו בעת שתיקן הרבה מהחסרונות שלו. המשחק התפתח ממשחק פעולה מוגדר מראש לחוויית עולם פתוח מפורטת ביותר, החל ממערכת כספים חדשה ועד לקניית נשקים ושריון חדשים, מה שהופך את המשחק למספק ביותר מקודמו". מגזין TeamXBox העניק למשחק ציון 9.5 מתוך 10 וציין בביקורת שלו כי "עם סיפור שמקיף 23 שנים ועם תאוריית קשר שנמשכה עידנים, הנרטיב של המשחק הוא מורכב ורחב יריעה שמצריך תשומת לב. בניגוד לחוסר מוטיבציה במשחק המקורי, המוטיבציה של אציו היא אישית ומיידית. הוא מתבדח, הוא מפלרטט, והוא גדל בתור דמות בעוד הוא מבקש נקמה באנשים שחיסלו את משפחתו במסעם לחיפוש אחר כוח".

בטקס משחקי הווידאו של רשת השידור Spike TV, המשחק זכה בקטגוריית משחק הפעולה-הרפתקה הטוב ביותר לשנת 2009, בעוד אתרי הביקורות IGN, *Game Informer*, ‏*GamePro*, ‏*EuroGamer* והניו יורק טיימס העניקו לגרסת ה-Xbox 360 את תואר "משחק השנה". בטקס ההישגים האינטראקטיביים - אשר אורגן בידי האקדמיה לאמנויות ומדעים אינטראקטיבים (מלכ"ר)) ונחשב למקבילה של פרסי האוסקר למשחקי וידאו - המשחק *Assassin's Creed II* זכה בקטגוריות משחק השנה, משחק ההרפתקאות של השנה, הישגים באנימציה, הישגים בעיצוב האמנותי, בימוי, הנדסת משחקיות, פסקול, הסיפור המקורי, עיצוב סאונד והנדסה ויזואלית.

המשחק זכה למועמדויות בפרסי מפתחי המשחקים (*Game Developers Choice Awards*) בקטגוריות "האמנות הוויזואלית הטובה ביותר", "הטכנולוגיה הטובה ביותר" ו"משחק השנה" (אותם הפסיד לטובת Uncharted 2: Among Thieves) ו"עיצוב המשחק הטוב ביותר" (אותו הפסיד לטובת באטמן: ארקהם אסיילום).

המשחק נכלל בספר משנת 2010 "1001 משחקי הווידאו שאתה חייב לשחק בהם לפני שאתה מת", שנכתב בהשראת "1001 אלבומים שאתה חייב לשמוע לפני שאתה מת".

### ביקורת על מערכת DRM

גרסת המחשב האישי של המשחק משתמשת בפלטפורמת *Uplay* של יוביסופט, הכוללת מערכת לניהול זכויות דיגיטלי (בקיצור, DRM) הדורשת מהשחקנים להישאר מחוברים לאינטרנט בזמן המשחק. בגרסת המכירות המקורית, כל התקדמות שנעשתה לאחר נקודת הציון האחרונה נאבדה אם האינטרנט התנתק. חברת יוביסופט ציינה בתגובה שאם התנתקות האינטרנט הייתה זמנית, אז המשחק יעבור למצב הפוגה. בנוסף, החברה ציינה שבמשחק קיימות אינספור נקודות ציון. ביקורת נמתחה גם על שחקנים שמחוץ לגבולות ארצות הברית וקנדה שלא יכלו לשחק במשחק עקב נקודות חיבור מעטות מדי או יקרות.

מעט לאחר הוצאת גרסת המחשב האישי, החברה טענה שלא נוצרה גרסה פרוצה למשחק. במהלך סוף השבוע הקרוב, שרתי המשחקים *Silent Hunter 5* ו-*Assassin's Creed II* נפגעו מהתקפת מניעת שירות. החברה ציינה ש-95 אחוזים מהשחקנים לא הושפעו, אך היו כאלה שניסו להתחבר ונתקלו בבעיית מניעת שירות. בעקבות כך פותחה אמולציה מיוחדת לטיפול בבעיית ה-DRM, ובהמשך פורסמה ספריה פרוצה שעוקפת את דרישות החיבור.

בעקבות סדרת מתקפות על שרתי החברה, חברת יוביסופט הציעה לשחקני גרסת המחשב האישי את כל התכנים להורדה של המהדורה השחורה, או עותק חינמי של הנסיך הפרסי (2008), Heroes Over Europe, ‏Tom Clancy's EndWar ו-Tom Clancy's H.A.W.X.

מערכת ניהול הזכויות הדיגיטלית שונתה בדצמבר 2010. עד לזמן זה, המשחק כבר לא דרש חיבור רציף לאינטרנט כדי לשחק. במקום זאת, השחקן היה צריך להתחבר רק בזמן הפעלת המשחק. בשנת 2012, חברת יוביסופט הודיעה שתשחרר טלאי תוכנה שתסיר את הדרישה להתחבר למערכת ה-DRM. גרסת המשחק למחשב האישי כעת דורשת הפעלה מקוונת חד-פעמית כשלאחריה המשחק, קוד ההפעלה וחשבון ה-Uplay יאוחדו יחדיו וניתן יהיה לשחק במשחק במצב לא מקוון. אותו נוהל התבצע גם לכל משחק אחר של יוביסופט שדרש חיבור רציף לאינטרנט.

משחק המשך
---------

 ערך מורחב – **Assassin's Creed III**  

לפני יציאתו של המשחק *Assassin's Creed II* היו כבר שיחות בנוגע למשחק שלישי בסדרת המשחקים, כאשר הועלו השערות לגבי צאצאית ממין נקבה באנגליה שבתקופת מלחמת העולם השנייה. אולם, השותף לכתיבת הסיפור קורי מיי ציין שהסדרה לעולם לא תתרחש בתקופת הזמן הזו, וזאת משום שמטרת המשחקים הייתה לקחת את השחקנים לתפאורות שלא אופייניות למשחקים של ימינו. זאת ועוד, פיליפ ברג'רון מיוביסופט ציין שתפאורות אלו יכולות לכלול את אנגליה בימי הביניים שבתקופת המלך ארתור וכן את יפן הפיאודלית - כאשר האחרונה היא אחת החביבות על צוות המפתחים. אולם, ב-1 במרץ 2012 התברר כי המשחק הבא בסדרה - *Assassin's Creed III* - יתרחש בבוסטון הקולוניאלית בזמן המהפכה האמריקאית, כשהפרוטגוניסט הראשי יהיה יליד אמריקה ששמו ראדוהאגדו. המשחק יצא באוקטובר 2012.

שני משחקי אססינס קריד יצאו במקביל למשחק *Assassin's Creed II*:‏ Assassin's Creed: Bloodlines ו-Assassin's Creed II: Discovery. המשחק *Discovery* מתרחש במהלך הפרקים החסרים של המשחק השני ומופיע בו אציו אודיטורה. משחק המשך רשמי אשר המשיך ישירות את אירועי המשחק השני יצא ב-16 בנובמבר 2010 לפלייסטיישן 3 ול-Xbox 360 - ‏ *Assassin's Creed: Brotherhood*. המשחק כלל פעם נוספת את אציו בתור הפרוטגוניסט הראשי וכלל מצב משחק מרובה משתתפים חדש. המשחק מתרחש ברובו ברומא, מקום מושבם של בית בורג'ה ושל האבירים הטמפלרים. האנטגוניסט הראשי הוא צ'זארה בורג'ה, בנו של רודריגו בורג'ה.

הערות שוליים
------------

1. ↑  Assassin's Creed II Xbox 360 Trailer - E3 2009: Trailer, IGN, May 31st 2009
2. ↑  Assassin's Creed 2 PC has moved to the first quarter of 2010. A bit more time for the dev team to deliver the best quality game to you, twitter.com, September 24th 2009
3. ↑  Online Services Update Masterlist, April 23rd 2021
4. ↑  Assassin's Creed: Renaissance, by Oliver Bowden
5. ↑  Ubisoft's Free PC Games For Coronavirus Relief Racked Up A Ton Of Downloads, Eddie Makuch, May 20th 2020
6. ↑  Interview with Jesper Kyd - Under the Assassin's Hood, December 2010
7. ↑  Visions of Venice Trailer, GameTrailers.com, September 3rd 2009
8. ↑  Assassin's Creed 2 comes with a crazy thing named 'Uplay', November 18th 2009
9. 1 2  Assassin's Creed 2 Review for PS3, XBOX 360, Jeremy Perrish, November 17th 2009
10. 1 2  Assassins Creed 2 Review, Computervidegames.com' January 2nd 2010
11. 1 2  Review: Assassin's Creed II, Edge, November 17th 2009
12. ↑  Assassin's Creed II - Ubisoft Gets The Sequel Right, Matt Miller, November 17th 2009
13. ↑  Assassin's Creed II Review, John Davison, November 17th 2009
14. 1 2  Assassin's Creed II Review, Kevin VanOrd, November 17th 2009
15. 1 2  The Consensus: Assassin's Creed II Review, Will, Tuttle, November 17th 2009
16. ↑  Assassin's Creed II Video Game, Review, Gametrailers.com, November 17th 2009
17. 1 2  Assassin's Creed II Review, David Clayman, November 17th 2009
18. 1 2  Assassin's Creed II Review (Xbox 360), Arthur Gies, November 17th 2009
19. 1 2  Xbox 360 Critic Reviews, Metacritic
20. 1 2  PlayStation 3 Critic Reviews, Metacritic
21. ↑  Assassin's Creed II sales hit 9 million, Mike Jackson, May 18th 2010
22. ↑  13th Annual Interactive Achievement Awards Finalists, קובץ PDF
23. ↑  Uncharted 2, Flower, Assassin's Creed II Lead Finalists for the Tenth Annual Game Developers Choice Awards, January 19th 2010
24. ↑  Mott, Tony (2010). 1001 Video Games You Must Play Before You Die. London: Quintessence Editions Ltd. p. 584. ISBN 978-1-74173-076-0.

קישורים חיצוניים
----------------

ויקישיתוף מדיה וקבצים בנושא **Assassin's Creed II** בוויקישיתוף
* Assassin's Creed II באתר הרשמי של יוביסופט
* Assassin's Creed II בערוץ הרשמי של יוביסופט ביוטיוב
* Assassin's Creed II בפרויקט פאנדום של סדרת משחקי Assassin's Creed
* ביקורת המשחק Assassin's Creed II, אורן כסיף, Games.co.il (בעברית)
* ביקורת משחק: Assassin's Creed II, אתר משחקים ויגיימס (בעברית)
* Assassin's Creed II, באתר PCGamingWiki (באנגלית)
* מידע על האלבום *Assassin's Creed II* באתר MusicBrainz

* האלבום *Assassin's Creed II* באתר Discogs

| Assassin's Creed |
| --- |
| משחקי וידאו | 

|  |  |
| --- | --- |
| סדרה ראשית | ‏Assassin's Creed • Assassin's Creed II • Assassin's Creed: Brotherhood • Assassin's Creed: Revelations • Assassin's Creed III • Assassin's Creed IV: Black Flag • Assassin's Creed Unity • Assassin's Creed Syndicate • Assassin's Creed Origins • Assassin's Creed Odyssey • Assassin's Creed Valhalla • Assassin's Creed Mirage |
| משחקי ספין אוף | Assassin's Creed: Altaïr's Chronicles • Assassin's Creed: Bloodlines • Assassin's Creed II: Discovery • Assassin's Creed III: Liberation • Assassin's Creed Freedom Cry • Assassin's Creed Rogue • Assassin's Creed Chronicles |

 |
| מדיות נוספות | 

|  |  |
| --- | --- |
| הוצאות מודפסות | Assassin's Creed: Renaissance |
| סרטים | Assassin's Creed • Assassin's Creed: Lineage • Assassin's Creed: Ascendance • Assassin's Creed: Embers |

 |
| דמויות | דזמונד מיילס • אלטאיר אבן לא-אחד • אציו אודיטורה דה פירנצה • קונור קנוויי • אוולין דה גראנדפרה • היית'ם קנוויי • אדוארד קנוויי • שיי פטריק קורמק • ארנו דוריאן • האחים פריי • באייק מסיווה • אלכסיוס וקסנדרה |
| קטגוריה |

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16574043j (data)
* MusicBrainz release group: 5bf7477e-8d21-4e52-a7c7-7ad93add0a5f
* VIAF: 293476456
* WorldCat (עם VIAF): 293476456

 |